Meer tyd vir openbare insette oor grondonteieningDie parlementsgebou in Kaapstad. Foto: Wikimedia.org Die parlement se grondwetlike hersieningskomitee het aangekondig dat die publiek nog tot 31 Mei het om skriftelike insette te lewer oor die wenslikheid al dan nie van die onteiening van grond sonder vergoeding. Die kwessie dien tans voor die komitee nadat die Nasionale Vergadering in Februarie oorwegend ten gunste daarvan gestem het dat ŉ wysiging in die Grondwet om onteiening sonder vergoeding moontlik te maak, ondersoek moet word. Sedertdien het die veelpartykomitee, onder voorsitterskap van die ANC-LP Vincent Smith, gevra vir skriftelike voorleggings deur belanghebbendes en die algemene publiek. Dié soort openbare deelname deur die algemene publiek moet ernstig deur die parlement oorweeg en in ag geneem word. Trouens, elke inset moet kragtens die parlement se reëls verantwoordbaar in ag geneem word omdat die parlement moet voldoen aan die vereistes van ŉ volksparlement wat landsburgers se belange op die hart dra. Dit is daarom gebiedend noodsaaklik dat elkeen wat sterk voel vir of teen onteiening sonder vergoeding sy of haar oortuigings op skrif stel (en wel op oorspronklike wyse – dit help niks mense skryf bewoordings by mekaar af nie) en stuur aan: Die Grondwetlike Hersieningskomitee (of Constitutional Review Committee, as hulle in Engels wil skryf), Parlement, Posbus 15, Kaapstad, 8000. Nadat die skriftelike insette verkry is, sal die komitee openbare verhore in al nege provinsies hou, waarna mondelinge insette in die parlement gelewer sal word. Ná afloop van al die insette deur die publiek sal die komitee oor die saak samesprekings en debatte voer, waarna hulle ŉ verslag sal opstel wat deur die parlement aanvaar of verwerp sal word. Die kern van die hele proses is dus die kwessie van openbare deelname en die insette van die publiek wat nie geïgnoreer mag word nie. Dit is hierdie proses wat aan mense die geleentheid bied om hul stem te laat hoor – ŉ belangrike proses waarvoor die skriftelike geleentheid nog tot 31 Mei vir alle Suid-Afrikaners bestaan.